Összefoglalás a 9. tanulmányról
Igaz szavak

„Nem írtam-é néked drága szép tanulságokat, tanácsokban és tudományban? Hogy tudtodra adjam néked az igazság beszédinek bizonyos voltát: hogy igaz beszédet vígy válaszul elküldőidnek.” (Péld. 22,20-21.) 
Isten igazsága egyetemes, és minden emberre vonatkozik függetlenül attól, hogy kicsoda és milyen földrajzi, vagy kulturális környezetben él. Annak, aki befogadja, az igazság hatása az életére mindig gyönyörűséges lesz. Az igazsággal szerzett tapasztalat erősíti hitünket, és az Úrban lesz a mi bizodalmunk. Kialakítja bennünk azt a megingathatatlan meggyőződést, mi szerint tudjuk, hogy mit miért hiszünk. A tanítás végső gyümölcse pedig az a felelősségérzet, amely arra sarkal, hogy másokhoz is az igaz beszédet vigyük el. A múlt héten áttanulmányozott 22-23-24-dik fejezetek példabeszédei óva intenek a hamis beszéd terjesztésétől, az özvegy, a szegény, az árva, a nyomorult megrablásától, mert vétek az az Úr ellen. Arra is figyelmeztetnek, hogy ne irigykedjünk a gonoszokra, amikor azoknak jól megy soruk, a mi életünk meg éppen küzdelmes. 

Legyünk képesek hittel túllátni a jelenen, és vegyük számba a hosszú távú következményeket. Ezért soha ne tanuljuk el a gonoszok, dühösködők útját, ugyanis a bűn pusztító következményei elől nem lehet elmenekülni. Lássuk meg a kereszten függő Jézusban a bűn igazi árát, és maradjunk a lehető legtávolabb azoktól, akik belevinnének a bűnbe! A másik ember sikerének pedig inkább örülni kell, mintsem irigykedni rá. A bűn sokféle megnyilvánulása között az egyik legnagyobb kísértést az étvágy kielégítése jelenti. Mivel testünk a bennünk lakozó Szentlélek temploma, nem mindegy, mit eszünk és mit iszunk. A jó néhány ártalmas dolog között a 23, 29-35 szakasz az alkoholfogyasztás káros hatásait ecseteli igen szemléletesen. Az alkoholos italok veszélyesek, a bűn útjára vezetnek, és függőséget okoznak, amelyben a sötétség fejedelme fogva tartja azt, aki rászokott. Ebből a veremből egyedül Jézus Krisztus képes megszabadítani.

A mi felelősségünk figyelmeztetni a másik embert, ha látjuk, hogy a bűn útjára tévedt. Amennyiben nem figyelmeztetjük, az ő bűne miatt meghal, Isten azonban a mi kezünkből fogja számon kérni az ő életét. Ne sértődjünk meg tehát, ha valaki jó szándékkal figyelmeztet bennünket, mert nem csak a hitetlent kell inteni, hanem az igazat is, ha elhajol az ő igazságától. Ez nem kritizálás, hanem mentés és igaz beszéd. Ha pedig látjuk a szemünk előtt zajló gonoszságot, legyünk bátrak, és szabadítsuk meg azokat, akik halálra vitetnek, nehogy bűnrészessé váljunk tétlenségünkkel vagy hallgatásunkkal. Adja az Úr ehhez az Ő Szentlelkének erejét, mert nála nélkül semmit sem cselekedhetünk
Ámen!

